b"\n_START_ARTICLE_\nAcrefias\n_START_PARAGRAPH_\nAcrefias, Acrefia, Acrefion o Acrefnion (en grec, \xe1\xbc\x88\xce\xba\xcf\x81\xce\xb1\xce\xb9\xcf\x86\xce\xaf\xce\xb1\xce\xb9, \xce\x86\xce\xba\xcf\x81\xce\xb1\xce\xaf\xcf\x95\xce\xb9\xce\xb1, \xe1\xbc\x88\xce\xba\xcf\x81\xce\xb1\xce\xaf\xcf\x86\xce\xb9\xce\xbf\xce\xbd, \xe1\xbc\x88\xce\xba\xcf\x81\xce\xb1\xce\xaf\xcf\x86\xce\xbd\xce\xb9\xce\xbf\xce\xbd) \xc3\xa9s el nom d'una antiga ciutat grega de Be\xc3\xb2cia._NEWLINE_\xc3\x89s al sud de la moderna poblaci\xc3\xb3 que ha recuperat el nom d'Akrefnion, i es deia abans Karditsa. Era a la muntanya Ptoo, que t\xc3\xa9 tres cims, prop del llac Copaide._NEWLINE_Esteve Bizant\xc3\xad esmenta a Acrefeu com el seu fundador ep\xc3\xb2nim._NEWLINE_Una tradici\xc3\xb3 assenyalava que era la mateixa ciutat que l'anomenada Arne per Homer, per\xc3\xb2 hi ha altres hip\xc3\xb2tesis sobre la ubicaci\xc3\xb3 d'Arne._NEWLINE_Her\xc3\xb2dot situa a la rodalia un important temple d'Apol\xc2\xb7lo Ptoo._NEWLINE_Paus\xc3\xa0nies localitza all\xc3\xad un temple de Dion\xc3\xads i, a una dist\xc3\xa0ncia de quinze estadis, situa el temple d'Apol\xc2\xb7lo esmentat per Her\xc3\xb2dot. A m\xc3\xa9s assenyala que fou el lloc on fugiren els tebans quan Alexandre el Gran els destru\xc3\xad la ciutat al 335\xc2\xa0ae._NEWLINE_Al 395\xc2\xa0ae estava unida amb Queronea i Copes formant un districte que proporcionava magistrats a la Lliga Be\xc3\xb2cia. Entre les tres ciutats presentaven un beotarca.\n_START_SECTION_\nPt\xc3\xb2ion\n_START_PARAGRAPH_\nEl Pt\xc3\xb2ion (en grec: \xce\xa0\xcf\x84\xe1\xbf\xb7\xce\xbf\xce\xbd, en grec antic: \xce\xa0\xcf\x84\xe1\xbf\xb6\xce\xbf\xce\xbd, \xce\xa0\xcf\x84\xcf\x8e\xcf\x8a\xce\xbf\xce\xbd) s'al\xc3\xa7ava al vessant del Ptoo (actual Pelaghia), damunt de la font de Perdiki Vrysi, no lluny de l'antiga ciutat d'Acrefias. Aquest centre religi\xc3\xb3s estava dedicat al culte d'Apol\xc2\xb7lo amb l'advocaci\xc3\xb3 de l'heroi Ptoo, a qui s'honorava en altre santuari de la zona, al tur\xc3\xb3 de Castraki. Pierre Guillon sugger\xc3\xad que el culte a l'heroi aut\xc3\xb2cton degu\xc3\xa9 precedir al d'Apol\xc2\xb7lo a Perdiko Vrysi. La substituci\xc3\xb3 pel d'Apol\xc2\xb7lo es deuria a una intervenci\xc3\xb3 tebana, entre els s. VII i VI\xc2\xa0ae. Per a\xc3\xa7\xc3\xb2, els habitants d'Acrefias traslladaren el culte a Castraki. Jean Ducat en discrepa, i assenyala que malgrat la proximitat de dos santuaris an\xc3\xa0legs, el culte a Apol\xc2\xb7lo Ptoo \xc3\xa9s originari a Perdiko Vrysi._NEWLINE__NEWLINE_Les excavacions dutes a terme per l'Escola Francesa d'Atenes descobriren un conjunt arquitect\xc3\xb2nic disposat en tres \xc2\xabterrasses\xc2\xbb que s'esglaonen al pendent de la paret rocosa. La inferior, recolzada en un mur monumental, cont\xc3\xa9 una cisterna dividida en set cambres. En la interm\xc3\xa8dia hi ha dos p\xc3\xb2rtics i els fonaments del que Maurice Holleaux, el primer director de les excavacions, deia el \xc2\xabgran quadril\xc3\xa0ter\xc2\xbb. I a dalt, a la terrassa superior, on es trobava la cova prof\xc3\xa8tica amb la font sagrada, era el temple d'Apol\xc2\xb7lo, en una esplanada on es descobriren les bases de molts tr\xc3\xadpodes votius. El conjunt ofereix caracter\xc3\xadstiques que dif\xc3\xadcilment podrien datar-se abans dels darrers anys del s. IV\xc2\xa0ae, i que es poden deure a una restauraci\xc3\xb3 efectuada despr\xc3\xa9s de la devastaci\xc3\xb3 causada per Alexandre el Gran en aquesta zona despr\xc3\xa9s de morir son pare Filip II. Hi queden restes del santuari arcaic del s. VI\xc2\xa0ae:[10] una font m\xc3\xa9s antiga a la terrassa superior, una inscripci\xc3\xb3 provinent de la terrassa interm\xc3\xa8dia, que al\xc2\xb7ludeix a un bosc sagrat. La troballa m\xc3\xa9s notable foren una s\xc3\xa8rie de kuros (kouroi): onze se n'han trobat pr\xc3\xa0cticament \xc3\xadntegres entre m\xc3\xa9s d'un centenar de fragments._NEWLINE_Els kouroi, esculpits als tallers d'Acrefias, cobreixen el per\xc3\xadode del s. VI i el primer quart del s. V\xc2\xa0ae. Segons Ducat, si al principi es caracteritzen per un estil t\xc3\xadpicament beoci, a mitjan s. VI reben influ\xc3\xa8ncies \xe2\x80\x94\xc3\xa0tiques, pelopon\xc3\xa8siques, cicl\xc3\xa0diques, etc.\xe2\x80\x94 assumint un car\xc3\xa0cter ecl\xc3\xa8ctic en qu\xc3\xa8 destaca l'empremta cicl\xc3\xa0dica. Algunes d'aquestes escultures, malgrat estar tallades en pedra local, revelen en l'estil l'autoria d'escultors forans._NEWLINE_El complex de Castraki, descobert per Gustave Mendel i L\xc3\xa9on Bizard en una campanya del 1903, explorat de nou al 1934-35, i encara per Llinas i Ducat de 1963 a 1965, consta d'un temple arcaic de finals del s. IV\xc2\xa0ae. Estava dedicat al principi a una de\xc3\xaftat femenina nodridora, substitu\xc3\xafda despr\xc3\xa9s per Atena. A la terrassa inferior hi ha altars i bases de tr\xc3\xadpodes. Les figuretes votives de terracota confirmen que era en aquesta \xc3\xa0rea on es retia culte a l'heroi Ptoo."